Deväťsil

Deväťsil () je rod rastlín zastupujúci trváce byliny z čeľade astrovité (Asteraceae). Taxonomicky je tento rod radený do tribusu Senecioneae a podčeľade astrovaté (Asteroideae). Prirodzený areál jeho rozšírenia zahŕňa severnú pologuľu a severozápadnú Afriku.

 Opis 
Rod deväťsil zahŕňa veľké, trváce, dvojdomé rastliny s hrubým, plazivým, niekedy v uzloch hľuzovito zhrubnutým podzemkom. Byle sú priame, často duté, šupinaté, vyvíjajúce sa až po odkvitnutí.

Prízemné listy sú v ružici, stopkaté, čepeľ je spravidla veľká, s nápadnou žilnatinou. Byľové listy sú početné, šupinovité, čepeľ je  značne redukovaná, podlhovastá až kopijovitá.

Zložené súkvetia pozostávajú z úborov usporiadaných v strapcoch alebo metlinách. Súkvetia pri samčích rastlinách krátko po odkvitnutí vädnú, pri samičích rastlinách v čase zrelosti plodov sa predlžujú. Konáre súkvetia vyrastajú v pazuchách kopijovitých až čiarkovitých listeňov. Samčie úbory sú s mnohými rúrkovými kvetmi a s 1 až 10 jalovými jazykovými alebo úzko rúrkovitými samičími kvetmi. Samičie úbory sú s početnými rúrkovitými alebo jazykovitými kvetmi, z ktorých až 8 v strede úboru sú jalové. Lôžka úborov sú ploché a bez plievok. Zákrov je dvoj alebo trojradový, vonkajšie zákrovné listene sú kratšie ako vnútorné.

Plodmi sú holé valcovité nažky s jednoradovým chocholcom s jednoduchými štetinkami. Vyvíjajú sa len na samičích rastlinách.

 Rozšírenie 
Prirodzený areál rozšírenia deväťsilov zahŕňa Euráziu, Severnú Ameriku a severozápadnú Afriku. Introdukovaný je v Austrálii, Portugalsku, na Madeire, Azorských a Baleárskych ostrovoch.

 Druhy 
V rámci rodu eviduje databáza semenných rastlín POWO tieto súčasné druhy:
Petasites albiflorus – Sibír, Krasnojarsk.
deväťsil biely (Petasites albus) – od Európy po Kaukaz a Alžírsko.
Petasites × alpestris – Francúzsko, Nemecko, Švajčiarsko, Rakúsko a Balkán.
Petasites anapetrovianus – južné Albánsko a severné Grécko.
Petasites doerfleri – Balkán.
Petasites fominii – západný Kaukaz.
Petasites formosanus – Taiwan.
Petasites frigidus – Severná Amerika, severná Európa až západná Sibír.
deväťsil lekársky (Petasites hybridus) – Európa až severný Irán.
deväťsil japonský (Petasites japonicus) – Čína až Sachalin.
deväťsil Kablíkovej (Petasites kablikianus) – stredná a juhovýchodná Európa.
Petasites × lorenzianus – Európa.
Petasites paradoxus – Európa.
Petasites pyrenaicus – Stredomorie.
Petasites radiatus – východná Európa až Sibír a Mongolsko.
deväťsil Rechingerov (Petasites × rechingeri) – stredná a juhovýchodná Európa.
Petasites rubellus – stredná Ázia až Ruský Ďaleký východ a Kórea.
Petasites × sachalinensis – Sachalin.
Petasites spurius – Európa až Sibír a Kazachstan.
Petasites tatewakianus – Ruský Ďaleký východ a severovýchodná Čína.
Petasites tricholobus – Pakistan, Čína až Vietnam.
Petasites versipilus – Čína.

 Druhy a poddruhy vyskytujúce sa na Slovensku 
Z rodu deväťsil u nás v prirodzenom prostredí rastú alebo sa pestujú tieto druhy, poddruhy prípadne krížence:
deväťsil biely (Petasites albus) 
deväťsil Čelakovského (Petasites x celakovskyi)
deväťsil lekársky (Petasites hybridus) 
deväťsil lekársky pravý (Petasites hybridus subsp. hybridus)
Petasites x intercedens
deväťsil Kablíkovej (Petasites kablikianus)
deväťsil japonský (Petasites japonicus) – iba pestovaný.
deväťsil japonský obrovský (Petasites japonicus subsp. giganteus) – iba pestovaný.
deväťsil Rechingerov (Petasites × rechingeri)

 Referencie 

 Iné projekty 

Kategória:Flóra na Slovensku
Kategória:Astrovaté